**AIŠKINAMASIS RAŠTAS**

**DĖL KŪRYBINIO INKUBATORIAUS KULTŪROS FABRIKO 2017-2019 METŲ VEIKLOS PROGRAMOS PATVIRTINIMO**

**1. Sprendimo projekto esmė, tikslai ir uždaviniai.**

Šiuo sprendimu projektu siekiama patvirtinti Kūrybinio inkubatoriaus Kultūros fabriko 2017-2019 metų veiklos programą (toliau – Programa) bei numatyti šios programos įgyvendinimui reikalingą finansavimą (Programa pridedama).

***Pagrindiniai programos rengimo tikslai*** – numatyti Kūrybinio inkubatoriaus Kultūros fabriko veiklos sąlygų tęstinumą, būtiną veiksmingai inkubavimo paslaugų plėtrai užtikrinti, bei lengvatines sąlygas pradedančioms veiklą kūrybinėms įmonėms ir ypatingai jauniems menininkams.

**Įgyvendinant patvirtintą Programą bus** vykdoma tęstinė veikla, telkiant įvairių rūšių meno kūrėjus, jų grupes ir su menu susijusius verslus (kūrybines industrijas) plėtojančius asmenis vienoje vietoje; sudaryti palankias sąlygas steigti SVV subjektus, didinti jų gyvybingumą; skatinti bendruomenę akyviau dalyvauti kultūriniame gyvenime.

Įgyvendinus programą, bus užtikrinti įstaigos įstatuose kūrybinių industrijų skatinimo sričiai numatyti tikslai:

- skatinti kūrybinių industrijų plėtrą, sudarant geresnes įsidarbinimo ir naujų darbo vietų kūrimo galimybes, sukurti sąlygas kūrybinių industrijų plėtrai; kaupti, analizuoti ir viešinti informaciją apie kūrybines industrijas;

- teikti mokymų ir konsultacijų paslaugas kūrybinio sektoriaus atstovams, siekiant skatinti jų verslumą ir kūrybinių industrijų plėtrą.

Siekiant šių tikslų Programoje numatoma, kad ***inkubatoriaus veikla*** apims šias esmines veiklos sritis:

* inkubavimo ir infrastrukūros paslaugų teikimas lengvatinėmis sąlygomis jauniesiems menininkams ir kūrybinio verslo SVV subjektams (rezidentams) - žemesne nei rinkos kaina, bet ne žemesne nei savikaina;
* kūrybinių verslų plėtros ir verslumo, skaitmeninio turinio, inovatyvių kūrybinių produktų kūrimo ir tarptautinio bendradarbiavimo skatinimas;
* kino edukacinio centro veikla;
* įvairiausių miesto bendruomenių kūrybinių, meninių, verslumo renginių organizavimas, bendrų veiklų su rezidentais ir kūrybinėmis bendruomenėmis inicijavimas.

Programoje vadovaujamasi Kūrybinio inkubatoriaus Kultūros fabriko paslaugų kainodara,kuri buvo patvirtinta 2015 m. lapkričio 13 d. Klaipėdos miesto tarybos sprendimu Nr. T1-335,taip pat į programos tikslus ir reikalavimus lengvatinėmis sąlygomis teikti inkubavimo paslaugas.

**2. Projekto rengimo priežastys ir kuo remiantis parengtas sprendimo projektas.**

Vadovaujantis VšĮ “Klaipėdos ekonominės plėtros agentūros” pasirašyta finansavimo ir administravimo sutartimi su LR Ūkio ministerija ir Lietuvos verslo paramos agentūros (2011 m. gegužės 24 d. Nr. S-VP2-2.2-ŪM-02-V-01-006) bei jungtinės veiklos sutartimi su Klaipėdos miesto savivaldybės administracija (2009 m. sausio 28 d. J10-4, pakeitimas 2013 m. sausio 10 d. J9-13) VšĮ „Klaipėdos ekonominė plėtros agentūra“ yra įsipareigojusi steigti ir administruoti meno inkubatorių (toliau – inkubatorius) Kultūros fabriką, užtikrinant projekto „Buvusio tabako fabriko pritaikymas kūrybinių industrijų veiklai“ pagal priemonę „Asistentas-2“ numatytų rezultatų ir paramos sąlygų įgyvendinimą 15 metų laikotarpiui nuo rekonstrukcijos etapo pabaigos. Priemonės „Asistentas-2“ tikslas – skatinti naujų menų inkubatorių kūrimą ir plėtrą, sudaryti palankias sąlygas steigti SVV subjektus, juos plėsti, didinti jų gyvybingumą.

Projekto Nr. VP2-2.2-ŪM-02-V-01-006 „Buvusio tabako fabriko Klaipėdoje pritaikymas kūrybinių industrijų plėtrai“ galutinė įgyvendinimo ataskaita LVPA patvirtinta 2015 m. rugsėjo 30 d., ši data yra laikoma projekto įgyvendinimo pabaigos data. Projekto vykdytojas privalo 5 metus po galutinės įgyvendinimo ataskaitos patvirtinimo dienos teikti Ataskaitą po projekto užbaigimo, taip pat 15 metų paramos gavėja įsipareigoja nekeisti savo veiklos, kuriai skiriamos finansavimo lėšos.

2016 metais bus įgyvendinta Klaipėdos miesto savivaldybės tarybos 2013-11-28 sprendimu Nr. T2-288 patvirtinta „Kūrybinio inkubatoriaus Kultūros fabriko 2014–2016 metų veiklos programa“, todėl reikėjo parengti naują inkubatoriaus Kultūros fabriko 2017-2019 metų veiklos programą.

Rengiant 2017-2019 metų Programą taip pat atsižvelgta į:

* VšĮ Klaipėdos ekonominės plėtros agentūros 2016–2018 strateginį veiklos planą,
* Klaipėdos miesto strateginės plėtros planą 2013–2020 m.;
* Klaipėdos miesto savivaldybės 2015-2020 metų kultūros kaitos gaires (2015-01-29 Tarybos sprendimas Nr. T2-7);
* LR smulkiojo ir vidutinio verslo plėtros įstatymą (2008 m. sausio 1 d.).
* 2015 m. lapkričio 5 d. Klaipėdos miesto savivaldybės tarybos Kolegijos posėdžio Nr. TAK-9 nutarimą: *pritarti VšĮ Klaipėdos ekonominės plėtros agentūros įgyvendinamo projekto kūrybinio inkubatoriaus „Kultūros fabrikas“ 2016-2018 m. veiklos programai ir atsižvelgti į Kolegijos narių išsakytas pastabas.*
* 2009-10-08 LR Ūkio ministro įsakymą Nr.4-485 Priemonės „Asistentas-2“ projektų finansavimo sąlygų aprašas;
* įstaigos įstatus (patvirtintus 2012 m. liepos 23 d. įsakymu Nr. AD1- 1726);

Rengiant šią Programą buvo įvertinti faktiniai 2015 ir planuojami 2016 metų inkubatoriaus Kultūros fabrikas veiklos rezultatai. Siekdama sudaryti sąlygas kultūros bei meno srities atstovų rezidavimui menų inkubatoriuje, Klaipėdos miesto savivaldybės kultūros skyrius nuo 2014 m. skyrė stipendijas rezidentams.

**3. Kokių rezultatų laukiama.**

Atsižvelgiant į Ūkio ministerijos Ekonomikos augimo veiksmų programos priemonės „Asistentas 2“ reikalavimus, siekiamus projekto rezultatus ir sukurtos infrastruktūros galimybes bei atliepiant miesto menininkų bendruomenės poreikius, sekančiame programos periodui **2017-2019 metams numatomos šios prioritetinės veiklos kryptys:**

1. tarptautinių projektų inicijavimas kūrybinių industrijų srityse;
2. 2017 metams inicijuoti specialias veiklas Lietuvos kultūros sostinės idėjai komunikuoti;
3. tolesnis jaunimo kultūros ir verslumo edukacijos veiklų plėtojimas, apjungiant ir koordinuojant šių veiklų komunikaciją;
4. didesnis paramos pritraukimas iš įvairių paramos fondų ne tik kultūros ir verslumo veikloms vykdyti, bet ir pastovioms įstaigos išlaidoms kompensuoti, t.sk. darbo užmokesčiui kompensuoti;
5. bendradarbiaujant su savivaldybės kultūros skyriumi rasti menininkams tinkamiausią inkubavimo paslaugų mokesčio kompensavimo formą, ją plačiai komunikuoti, taip pritraukiant į inkubatorių daugiau meninių veiklų (ypač scenos menų atstovų ir parodų organizatorių);
6. toliau gerinti ir vystyti infrastuktūrą, kuo geriau pritaikant erdves konkrečių kūrybinių sričių poreikiams.

**Programos įgyvendinimo laikotarpiu išskiriami šie pagrindiniai veiklos vertinimo rodikliai ir uždavinių vertinimo kriterijai:**

|  |  |  |  |
| --- | --- | --- | --- |
| Rodikliai\*: | 2017 m. | 2018 m. | 2019 m. |
| 1. **SVV subjektai įsikūrę inkubatoriuje** / t.sk. naujai susikūrusių inkubatoriuje SVV subjektų skaičius | **10**/ 4 | **10**/ 4 | **10**/ 4 |
| 1. Sukurtų ir išlaikytų darbo vietų skaičius | 100 | 105 | 110 |
| 1. Meno sričių/ kūrybinio verslo sričių rezidentų skaičius | 15/ 30 | 20/ 30 | 25/ 30 |
| 1. Inkubatoriaus biurų, studijų užimtumas %: | 60% | 70% | 70% |
| 1. Organizuota viešų kultūros, meno ir verslumo renginių skaičius per metus (be kino) | 170 | 170 | 170 |
| 1. Organizuota nekomercinio kino renginių skaičius | 350 | 350 | 350 |
| 1. Organizuota verslumo renginių rezidentams skaičius | 25 | 25 | 25 |

\*Detalesni veiklos vertinimo rodikliai pateikiami Programoje.

**4. Sprendimo projekto metu gauti specialistų vertinimai.**

Sprendimo projektas teikiamas derinti Investicijų ir ekonomikos departamento direktoriui, Finansų ir turto departamento direktorei, Savivaldybės administracijos direktoriaus pavaduotojai.

**5. Išlaidų sąmatos, skaičiavimai, reikalingi pagrindimai ir paaiškinimai**.

Įvertinus pirmųjų pilotinių veiklos metų (2015 m.) bei planuojamą 2016 metų veiklos rezultatą (paklausą, erdvių panaudojimą, atskirų rezidentinių sričių atstovų finansines galimybes savarankiškai pritraukti lėšų inkubavimui ir pan.) galima prognozuoti, kad metinės pajamos iš inkubatoriaus Kultūros fabriko veiklos sudarys apie 130 tūkst. Eurų. Didžiausią dalį pajamų 31% sudaro inkubavimo paslaugos biuruose ir studijose, antroje vietoje apie 27% renginių organizavimo pajamos, 17,4% kino veikla ir 13,9% - inkubavimo paslaugų meno rezidentams pajamos (renginių organizavimas ir repeticijos).

Įgyvendinus naują kainodarą ir 2016 metais teikiant paslaugas pagal lankstesnius ir į tikslines vartotojų grupes orientuotus diferencijuotus paslaugų įkainius, bus pasiekti numatyti 2016 metų veiklos rezultatai.

Atsižvelgiant, kad Klaipėdos mieste atsidarė naujos erdvės kūrybai pristatyti, kaip Dramos teatras, artimiausiu metu atidaroma Klaipėdos piliavietės salė, tikėtina, kad inkubatoriaus Kultūros fabriko pajamos 2017-2019 metais reikšmingai neaugs.

Inkubatoriaus kultūros fabriko veiklos bendros metinės sąnaudos 2016 metais sudarys apie 220 tūkst. eurų, iš jų sąnaudos, susijusios su inkubatoriaus pastato Bangų g. 5A, Klaipėdoje eksploatacija siekia 125 tūkst. Eurų, darbuotojų darbo užmokesčio bei mokesčių išlaidos 95 tūkst. Eurų. Didžiausią dalį eksploatacinių sąnaudų sudaro elektros energijos (27%), pastato valymo, priežiūros išlaidos (12%), šildymo sąnaudos (12%). Detalesnė sąnaudų lentelė pateikta programoje.

Atsižvelgiant į planuojamą 2016 metų veiklos rezultatą, buvo parengtos 2017-2019 metų veiklos finansinės prognozės. Planuojama, kad 2017-2019 metų laikotarpiu kūrybinio inkubatoriaus Kultūros fabriko metinės veiklos pajamos sieks 135 tūkst. Eurų, o sąnaudos apie 220 tūkst. Eurų.

Prognozuotas 2016-2018 m. programoje 2016 metų paslaugų pajamų lygis bus net nežymiai viršytas, tačiau įvertinus visas pajamų-sąnaudų kitimo ir rinkos paklausos aplinkybes, neturime svaraus pagrindo prognozuoti pajamų augimo ir atitinkamai mažinti prašomos dotacijos iš savivaldybės 2017 ir vėlesniems programos vykdymo metams.

**6. Lėšų poreikis sprendimo įgyvendinimui.**

Bendras lėšų poreikis 2017-2019 metų laikotarpiui siektų 255 tūkst. Eurų. Tačiau kiekvienų metų laikotarpio pabaigoje, atliekamas veiklos monitoringas, kurio metu įvertinami pasiekti rodikliai, gautas finansinis veiklos rezultatas.

2017 metų laikotarpiui reikalinga dotacija 85 tūkst. Eurų numatyta Klaipėdos miesto savivaldybės strateginio veiklos plano 2017-2019 metais Smulkaus ir vidutinio verslo plėtros programoje. Lėšų poreikis 2018 ir 2019 metais turėtų būti tikslinamas įvertinus 2017 ir 2018 metų veiklos rezultatus.

**7. Galimos teigiamos ar neigiamos sprendimo priėmimo pasekmės.**

Įgyvendinta programa turėtų duoti postūmį menininkų kūrybinio aktyvumo, finansinio jų veiklų stabilumo bei verslumo skatinimui. Skyrus dotaciją, neigiamų sprendimo priėmimo pasekmių nenumatoma.

Tačiau pažymėtina, kad nepatvirtinus Programos ir nenumačius šios Programos finansavimo, paslaugų kainos meno srities rezidentams turės būti atitinkamai didinamos ir taps jiems neprieinamos. Būtų neįgyvendintos priemonės „Asistentas -2“ reikalavimas- suteikti inkubavimo paslaugas už lengvatinę kainą. Pakėlus paslaugų kainas, nubūtų pasiektos ES finansavimo sutarties sąlygos - įsikūrusių SVV subjektų inkubatoriuje skaičius. Taip pat neabejotinai nebūtų sukurtos naujos bei išlaikytos jau sukurtos darbo vietos, blogėtų sąlygos kūrybinio verslo ir ypatingai meno atstovams, mažėtų patalpų užimtumo rodiklis ir įstaigos pajamos bei galimybė iš jų išlaikyti pastatą.

Teigiamos pasekmės: Kultūra didina valstybių narių, regionų ir miestų patrauklumą, skatina inovacijas, verslumą ir žinių ekonomikos plėtrą, padeda kurti daugiau ir geresnių darbo vietų. Klasterius formuojančios ir kultūros išteklius naudojančios ekonominės veiklos gali daryti žymią įtaką regionų ekonomikos augimui, prisidėti prie regionų savitumo ir patrauklumo didinimo. Dėl tos priežasties būtina skirti dėmesį regionų vietos kultūros išteklius išnaudojančių ekonominių veiklų vystymui, skatinti jų tarpusavio sąveiką bei ryšius su kultūrine veikla.

Kūrybinių industrijų skatinimas palankiai veikia urbanistinę ir socialinę raidą, kūrybiškos aplinkos kūrimas pritraukia investicijas bei kitus, kūrybinių industrijų sektoriui nepriklausančius, verslus, kuriamos naujos bei išlaikomos sukurtos darbo vietos Klaipėdos mieste. Įgyvendinus Programą bus sukurta kokybiška ir konkurencinga aplinka kūrybinių industrijų plėtrai.

**PRIDEDAMA:**

1. Kūrybinio inkubatoriaus Kultūros fabriko 2016 metų pajamų/sąnaudų prognozė, 1 lapas.
2. Kūrybinio inkubatoriaus Kultūros fabriko 2014-2016 m. monitoringo išvados, 6 lapai.
3. 2015 m lapkričio 5 d. Klaipėdos miesto savivaldybės tarybos Kolegijos posėdžio protokolo Nr. TAK-9 kopija, 4 lapai.
4. Inkubatoriuje 2015-2016 m. rezidavusių subjektų sąrašas, 2 lapai.

Tarptautinių ryšių, verslo plėtros Viktorija Jakubauskytė – Andriulienė

ir turizmo skyriaus vedėja